Komisijos sprendimas
1999 m. spalio 29 d.
nustatantis naują Bendrijos statistinių lentelių, saugotinų Eurofarmo sistemos Lentelių duomenų banke (LDB), programą
(pranešta dokumentu Nr. C(1999)3455)
(1999/799/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. vasario 29 d. Tarybos reglamentą (EEB) dėl žemės ūkio valdų struktūros tyrimų organizavimo Bendrijoje [1] su paskutiniais pakeitimais, padarytais Komisijos sprendimu 98/377/EB [2], ypač į jo II priedo 2 punkto antrąją įtrauką,
kadangi:
(1) sprendimu 97/341/EB [3] Komisija sukūrė Bendrijos lentelių programą Eurofarmo sistemos Lentelių duomenų bankui (LDB); kadangi pagrindiniai tirtinų rodiklių sąrašo pakeitimai buvo nustatyti Komisijos sprendime 98/377/EB dėl išsamių Bendrijos struktūros tyrimų, kurie turi būti atlikti 1999/2000 m.; kadangi dėl to turėtų būti sukurta nauja Bendrijos lentelių programa Lentelių duomenų bankui (LDB);
(2) lentelių programa turėtų atitikti Reglamento (EEB) Nr. 571/88 II priedo 13 punktą, kuriame teigiama, kad LDB lentelės neturi leisti tiesiogiai ar netiesiogiai identifikuoti valdas;
(3) lentelių programoje turi būti atsižvelgta į didėjančius vartotojų poreikius gauti duomenis, geriau atspindinčius jų informacines reikmes;
(4) įvairaus agregavimo lygio lentelės turėtų būti parengtos taip, kad būtų atsižvelgta į tyrimų rezultatų statistinį patikimumą;
(5) vykdant bendros žemės ūkio politikos reformą, ilgalaikių palyginamųjų duomenų serijos yra būtinos, kad būtų galima stebėti ūkių struktūros raidos tendenciją; tokie duomenys turi būti lengvai ir greitai prieinami vartotojui. Dėl to Bendrijos ūkių struktūros tyrimų, kurie buvo atlikti 1988-1997 m. laikotarpiu, rezultatus būtina pateikti LDB lentelių duomenų bazėje taip pat naujos lentelių programos forma;
(6) kadangi šiame sprendime numatytos priemonės atitinka Žemės ūkio statistikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. 1999-2000 m. išsamiems žemės ūkio struktūrų tyrimams Bendrijos lentelių, skirtų Eurofarmo sistemos Lentelių duomenų bankui (LDB), programa, kaip numatyta Reglamento (EEB) Nr. 571/88 II priede, turi būti tokia, kaip nurodyta šio sprendimo priede.
2. Siekiant pateikti ilgalaikių palyginamųjų duomenų serijas, pirmiau minėta nauja lentelių programa taip pat taikoma duomenims, kurie buvo surinkti žemės ūkio valdų struktūros tyrimų Bendrijoje metu 1989-1990 m., 1993 m., 1995 m. ir 1997 m. Šios ankstesnių tyrimų papildomos lentelės yra sudedamoji naujos LDB lentelių programos dalis ir bus taip pat įtrauktos į Eurofarmo sistemos LDB lentelių duomenų bazę.
2 straipsnis
1. Lentelių duomenų banke (LDB) saugoma statistinė informacija nebus pateikiama vartotojams, kol Europos Bendrijų statistikos tarnyba kartu su valstybėmis narėmis nustatys, ar ji atitinka statistinės informacijos konfidencialumą ir patikimumą reglamentuojančius kriterijus ir taisykles, kurie bus parengti kartu su valstybėmis narėmis.
2. 1 straipsnyje minėtos lentelės ir Reglamento (EEB) Nr. 571/88 II priedo 15 punkte apibrėžtos ad hoc lentelės iš pradžių turi būti saugomos specialiame Lentelių duomenų banko (LDB) lauke, į kurį gali patekti tik Europos Bendrijų statistikos tarnyba ir valstybių narių statistikos tarnybos, norėdamos gauti savo šalių lenteles.
3. Ad hoc lentelės, kurių konfidencialumą ir statistinį patikimumą užtikrino valstybių narių kompetentingos tarnybos, taip pat gali būti įtrauktos į Lentelių duomenų banką (LDB), jeigu jos yra skirtos bendram labui.
3 straipsnis
Šis sprendimas skirtas valstybėms narėms.
Priimta Briuselyje, 1999 m. spalio 29 d.